29.6.2023
RO
Jurnalul Oficial al Uniunii Europene
C 228/105
3.
Conținutul propunerii Principalele modificări propuse de regulament sunt următoarele: — autoturismelor și camioanelor, atât pe motorină, cât și pe benzină, li se vor aplica valori-limită de emisie mai stricte (deși limitele de NOx pentru autoturisme rămân la același nivel); — condițiile de testare pentru măsurarea emisiilor generate în condiții reale de conducere vor fi extinse, iar factorii de conformitate vor fi eliminați; — se va pune un accent mai mare pe călătoriile mai scurte: distanța pentru care se calculează bugetul de emisii în timpul pornirii la rece se va reduce de la 16 km la 10 km; — emisiile – altele decât cele de gaze de eșapament – de particule degajate la frânare și de microplastice provenite de la pneuri vor fi măsurate și reglementate; — cerințele în materie de durabilitate vor deveni mai stricte: 200 000 km sau 10 ani pentru autoturismele/vehiculele utilitare și 875 000 km fără limită de durată pentru camioane/autobuze; — va fi introdus un control continuu al emisiilor prin intermediul monitorizării la bord: senzorii vor măsura emisiile reale pe întreaga durată de viață a unui vehicul; — longevitatea bateriilor va fi evaluată prin verificarea evoluției capacității lor pe măsură ce kilometrajul crește; — existența unor norme mai stricte va garanta că vehiculele nu fac obiectul unor intervenții neautorizate; — se vor stabili valori limită de emisie pentru anumiți poluanți nereglementați anterior (amoniac pentru autoturisme, formaldehidă pentru camioane).
Pentru prima dată, vor fi stabilite limite pentru emisiile evaporative în momentul alimentării cu combustibil. 4.
Observații generale 4.1.
Deși în 2019 decesele premature atribuite expunerii la poluanți atmosferici au scăzut cu 33 % în UE-27 comparativ cu 2005, sunt în continuare necesare limite mai ambițioase.
În acest sens, transportul rutier reprezintă 37 % din totalul emisiilor de NOx și se estimează că, în fiecare an, particulele fine în suspensie și oxizii de azot din traficul rutier sunt responsabile pentru peste 70 000 de decese premature în UE-27. 4.2.
Comisia a optat pentru o abordare „realistă” în stabilirea noilor norme.
Autoturismele cu motoare cu ardere internă vor rămâne accesibile, chiar dacă este probabil ca înăsprirea standardelor aplicabile autovehiculelor cu motoare diesel să accelereze scăderea ofertei de acest tip de vehicule.
Totodată, ar trebui să se țină seama de faptul că noile standarde privind emisiile de CO2 vor avea, de asemenea, un impact asupra prețului de achiziție al vehiculelor. 4.3.
Deși mai puțin ambițios decât se preconizase cu privire la stabilirea valorilor emisiilor, standardul Euro 7 constituie o revizuire majoră care abordează o serie de deficiențe ale standardului Euro 6, cum ar fi riscul de manipulare, complexitatea normelor, îmbătrânirea vehiculelor și emisiile generate în condiții reale de conducere.
De asemenea, acesta adoptă o abordare mult mai amplă prin integrarea vehiculelor electrice și a emisiilor, altele decât cele provenite din gaze de eșapament. 4.4.
Presiunea normativă exercitată de standardele de emisie Euro succesive a stimulat inovarea în ceea ce privește proiectarea sistemelor de control al emisiilor și a grupurilor motopropulsoare și a contribuit la poziția de lider industrial a Uniunii.
Din acest motiv, este important ca standardele UE să-și mențină avansul față de standardele în curs de elaborare de pe piețele-cheie.
Ocuparea unei poziții de avangardă cu privire la integrarea tehnologiilor digitale și curate constituie un atu important pentru accesul pe piețele internaționale.
În acest sens, ar trebui avute în vedere, de asemenea, standarde mai ambițioase, cum ar fi cerințele de sustenabilitate ale SUA (240 000 km sau 15 ani). 4.5.
CESE consideră că oferirea de stimulente consumatorilor ar putea accelera reînnoirea parcului auto, ceea ce ar avea un impact evident asupra calității aerului și a reducerii emisiilor.
Înlocuirea parcului auto vechi cu cele mai recente vehicule conforme cu standardul Euro 6, combinată cu electrificarea în curs, ar conduce la o reducere semnificativă (cu 80 %) a emisiilor de NOx generate de transportul rutier până în 2035. 4.6.
CESE solicită o analiză solidă și științifică a raportului costuri-beneficii pentru fiecare dintre noile elemente care urmează să fie reglementate, pentru a clarifica în ce măsură aceste cerințe, luate separat, ar putea contribui la reduceri ale emisiilor eficiente din punctul de vedere al costurilor.
În acest sens, este important ca toate părțile interesate să aibă aceeași înțelegere a analizei costurilor suplimentare legate de punerea în aplicare a standardului Euro 7.